Heilzame groth mit aller beheglicheit vorscreuen vnd wat wy gudes vormogen. Ersamen heren vnd besundergen leuen vronde, wetet dat wij yuwen breff gutlyken entfangen vnd wol vornomen hebben, dar gy vns ynne schryuen alse van Clawes Dekene van deme gelde, dat eme Wulfart Rosendal seliger dechtnisse schuldich gebleuen is, vnd dat Clawes dar wat vmme denke to donde. Leue heren vnd vronde, des bidde wij iuwer wisheit to wetene, dat wij van Claweses schulde noch gelde nichtene wisten er he vns dat schreff vnd ok by synen boden muntlyken enbod vns; wy hebben eme mer dan ens geschreuen, dat Wulfert hijr in vnser stat vpstande erue vnd liggende grunde na gelaten heuet, de hijr to der schuldener behoff stan, vnd dat he here kome eder enen eder mer here sende, de des mechtich syn van syner wegene dat me de erue vorkope vnd de schuldenere dar van betale na vnser stad rechte. Wy eme gerne behulplik syn na vnseme rechte dat eme wedervare vnd werde, dar he recht to heuet, mit all deme dat wy vormogen vnd wij ene voe ten van van (!) Wulfardes gude hellink noch pennynk; vnd leuen heren vnd vronde, wy danken iv gutliken vor iuwe gude gunst, dat gij vnse beste weten. Got de Here de geue dat wy dat tegen iuwe leue vordenen moten.